**ΜΑΪΟΥ 18!!**

**ΜΝΗΜΗ ΤΗΣ ΑΓΙΑΣ ΕΝΔΟΞΟΥ ΠΑΡΘΕΝΟΜΑΡΤΥΡΟΣ ΚΛΑΥΔΙΑΣ**

**ΑΚΟΛΟΥΘΙΑ**

**(Υπό Χ. Μπούσια.)**

**(Ι. Μ. Αγίου Στεφάνου Μετεώρων 2009)**

**ΕΝ ΤΩ ΜΙΚΡΩ ΕΣΠΕΡΙΝΩ**

Μετά τον Προοιμιακόν εις το Κύριε εκέκραξα ιστώμεν στίχους δ´ και ψάλλομεν τα εξής Προσόμοια.

**Ήχος δ´. Έδωκας σημείωσιν.**

Μάρτυς ακατάβλητε, της παρθενίας κειμήλιον, Ιησού του παντάνακτος, αμνάς παναμώμητε, εις βυθόν ριφείσα, λίμνης εξεβράσθης, αιγιαλόν εις ουρανών, συμβασιλεύειν Κυρίω πάντοτε, τω ποθεινώ Νυμφίω σου, Αυτού Κλαυδία πανεύφημε νύμφη, η συγχορεύουσα ουρανίαις Δυνάμεσι.

Γόνε ευθαλέστατε, Αγκύρας πάσαν κατηύφρανας, ευωδία των άθλων σου, και του μαρτυρίου σου, χθόνα Γαλατίας, γεραρά Κλαυδία, παρθενομάρτυς εκλεκτή, η συν εξάδι, στρρών συνάθλων σου, τα ύδωρ αγιάσασα, της λίμνης όπερ εγένετο, τάφος σου του σκηνώματος, του πανσέπτου καλλίνικε.

Εύοσμε υάκινθε, Χριστού λειμώνος και κύμινον, ευθαλές και ηδύπνευστον, ανδρείας καθήδυνας, ευσεβών χορείας, σου τη παρρησία, και ευτονία ψυχική, Κλαυδία Μάρτυς, στερρά και πάνσεμνε· διο την θείαν μνήμην σου, νυν εκτελούντες γηθόμενοι, μεγαλύνομεν πόνους σου, ούσπερ έτλης αθλήσεως.

Μάνδρα η περίκλυστος, Στεφάνου του Πρωτομάρτυρος, εορτάζει την μνήμην σου, Κλαυδία στερρόψυχε, θείων Μετεώρων, και εν νεοδμήτω, Ναώ σου μνήμην σου σεπτήν, επιτελούσα ψαλμοίς και άσμασιν, ευτάκτοις μακαρίζει σε, ως του Χριστού νύμφην πάγκαλον, μαρτυρίω φοινίξασαν, την στολήν παρθενίας σου.

**Δόξα. Ήχος β ´.**

Εν απαλώ σαρκίω στερρόν κρύπτουσα φρόνημα, απέρριψας το χαύνον της φύσεως, και ανδρικώς Χριστόν ωμολόγησας, Κλαυδία παρθενομάρτυς· θέατρον γαρ γενομένη εν Αγκύρα, μέτοχος πέφηνας των παθών του σου Νυμφίου, και υπέμεινας αγογγύστως, γύμνωσιν σώματος αικισμούς και μάστιγας, άτρεπτος ουν παραμείνασα βυθού λίμνης εκάλυψας πυθμένα, ίνα μαρτυρικόν λάβης στέφανον δόξης, και πρεσβεύης απαύστως υπέρ των ψυχών ημών.

**Και νυν. Θεοτοκίον**

Την πάσαν ελπίδα μου...

**Απόστιχα. Ήχος β ´. Οίκος του Εφραθά.**

Χαίρε Χριστού αμνάς, Κλαυδία καλλιμάρτυς, η εν βυθώ ριφείσα, της λίμνης δι ἀγάπην, του ποθεινού Νυμφίου σου.

Στίχος: Υπομένων υπέμεινα τον Κύριον και προσέσχε μοι.

Έφυγες μιασμόν, σου απαλού σαρκίου, δυνάμει θεία Μάρτυς, Κλαυδία η το βάθος, της λίμνης εκμετρήσασα.

Στίχος: Και έστησεν επί πέτραν τους πόδας μου και κατηύθυνε τα διαβήματά μου.

Χαίρε η ευθαρσώς, συν γυναικών εξάδι, συνάθλων σου Κλαυδία, Χριστόν Θεού ως Λόγον, σεπτόν ομολογήσασα.

**Δόξα. Τριαδικόν.**

Άχρόνος ο Πατήρ, υπάρχει και ο Λόγος, ομού και θείον Πνεύμα, Θεότης η Αγία, Τριας η ομοούσιος.

**Και νυν. Θεοτοκίον.**

Χαίρε, η λαμπηδών, αγνείας Θεοτόκε, της παρθενίας φάρε, και σωφροσύνης λύχνε, φωσφόρε Μητροπάρθενε.

Νυν απολύεις...το Τρισάγιον, το Απολυτίκιον εκ του Μεγάλου Εσπερινού και Απόλυσις.

**ΜΕΓΑΣ ΕΣΠΕΡΙΝΟΣ**

Μετά τον Προοιμιακόν, το Μακάριος ανήρ, εις δε το Κύριε εκέκραξα ιστώμεν στίχους η καὶ ψάλλομεν τα εξής Προσόμοια.

**Ήχος α´. Των ουρανίων ταγμάτων.**

Εν τη παστάδι τη άνω, την συγχορεύουσαν, Αγγέλων συστοιχίαις, αθληφόρον Κλαυδίαν, τιμήσωμεν εν ύμνοις χρεωστικώς, οία παρθενομάρτυρα, ψυχής ιμάτιον πάλλευκον ταις ροαίς, των αυτής αιμάτων βάψασαν.

Αγκύρας πάνσεπτον γόνον, εγκωμιάσωμεν, συν θείω Θεοδότω, και Μαρτύρων εξάδι, αυτής στερρών συνάθλων νυν γυναικών, θεϊκής απολαύουσαν, ευκλείας ύμνοις Κλαυδίαν την θαυμαστήν, του Χριστού παρθενομάρτυρα.

Φυγούσα χάριτι θεία, σαρκός την σπίλωσιν, εκάλυψας πυθμένα, των υδάτων της λίμνης, Κλαυδία τρισολβία εν γυναιξί, παρθενίας τον στέφανον, και ακλινούς μαρτυρίου εκ των χειρών, η λαβούσα του Παντάνακτος.

Των Μετεώρων νυν λίθους, η εποπτεύουσα, θεόθεν και την Μάνδραν, του Αγίου Στεφάνου, η σκέπουσα Κλαυδία τήρει ημάς, τους τιμώντας την μνήμην σου, επιβουλής του αλάστορος ασινείς, και κακότητος απήμονας.

Συν Ιουλία Ματρώνη, Κλαυδία πάνσεμνε, Τεκούση Ευφρασία, Φαεινή τη ενθέω, και πάνυ Αλέξανδρα αθλητικώς, η το ζην εκμετρήσασα, συμβασιλεύεις Νυμφίω σου ποθεινώ, ουρανίοις εν σκηνώμασι.

Τω νεοδμήτω Ναώ σου, Κλαυδία σπεύδοντες, εν βράχοις Μετεώρων, προσκυνήσαι μορφήν σου, την θείαν εκζητούμεν σας προσευχάς, ίνα βίου τον δόλιχον, καλώς ανύσωμεν πάντες και της χαράς, σου Νυμφίου απολαύσωμεν.

**Δόξα. Ήχος πλ. β´.**

Η μετά λίθου βαρυτάτου επί του τραχήλου, εμβληθείσα εις λίμνης πυθμένα συν συνάθλων σου εξάδι, Κλαυδία παρθενομάρτυς καλλίστη, λίθων νυν Μετεώρων ανεδείχθης φρουρός και προστάτις· όθεν την σην πανέορτον μνήμην επιτελούντες, και ως αψύχων τιμώντές σε λίθων ολετήρα, τας ευχάς σου προς Κύριον εκδεχόμεθα, τον θεμέλιον λίθον της ημών σωτηρίας, και αιωνίου αγαλλιάσεως.

**Και νυν. Θεοτοκίον.**

Τις μη μακαρίσει σε, Παναγία Παρθένε...

Είσοδος, Φως ιλαρόν, το Προκείμενον της ημέρας και τα Αναγνώσματα.

**Παροιμιών το Ανάγνωσμα, (λα 10-25).**

Γυναίκα ανδρείαν τίς ευρήσει; Τιμιωτέρα δε εστί λίθων πολυτελών η τοιαύτη. Ευραμένη έρια και λίνον, εποίησεν εύχρηστα ταις χερσίν αυτής. Εγένετο ωσεί ναυς εμπορευόμενη μακρόθεν, συνάγει δε αυτής τον πλούτον· και ανίσταται εκ νυκτών, και έδωκε βρώματα τω οίκω, και έργα ταις θεραπαίναις. Θεωρήσασα γεώργιον, επρίατο, από δε των καρπών των χειρών αυτής κατεφύτευσε κτήμα. Αναζωσαμένη ισχυρώς την οσφύν αυτής, ήρεισε τους βραχίονας αυτής εις έργον. Εγεύσατο, ότι καλόν εστι το εργάζεσθαι, και ουκ αποσβέννυται ο λύχνος αυτής όλην την νύκτα. Τους πήχεις αυτής εκτείνει επί τα συμφέροντα, τας δε χείρας αυτής ερείδει εις άτρακτον. Χείρας αυτής διήνοιξε πένητι, καρπόν δε εξέτεινε πτωχώ. Ισχύν και ευπρέπειαν ενεδύσατο, και ευφράνθη εν ημέραις εσχάταις.

**Σοφίας Σειράχ το Ανάγνωσμα (Κεφ. ιη 15-32).**

Τέκνον, εν αγαθοίς μη δως μώμον και εν πάση δόσει λύπην λόγων. Ουχί καύσωνα αναπαύσει δρόσος; Ούτως κρείσσων λόγος η δόσις. Ουκ ιδού λόγος υπέρ δόμα αγαθόν; Και αμφότερα παρά ανδρί κεχαριτωμένω. Μωρός αχαρίστως ονειδιεί, και δόσις βασκάνου εκτήκει οφθαλμούς. Πριν η λαλήσαι μάνθανε και προ αρρωστίας θεραπεύου. Προ κρίσεως εξέταζε σεαυτόν και εν ώρα επισκοπής ευρήσεις εξιλασμόν. Πριν αρρωστήσαί σε ταπεινώθητι και εν καιρώ αμαρτημάτων δείξον επιστροφήν. Μη εμποδισθής του αποδούναι ευχήν ευκαίρως και μη μείνης έως θανάτου δικαιωθήναι. Πριν εύξασθαι, ετοίμασον σεαυτόν και μη γίνου ως άνθρωπος πειράζων τον Κύριον. Μνήσθητι θυμού εν ημέραις τελευτής και καιρόν εκδικήσεως εν αποστροφή προσώπου. Μνήσθητι καιρόν λιμού εν καιρώ πλησμονής, πτωχείαν και ένδειαν εν ημέραις πλούτου. Από πρωΐθεν έως εσπέρας μεταβάλλει καιρός και πάντα εστί ταχινά έναντι Κυρίου. Άνθρωπος σοφός εν παντί ευλαβηθήσεται και εν ημέραις αμαρτιών προσέξει από πλημμελείας. Πας συνετός έγνω σοφίαν και τω ευρόντι αυτήν δώσει εξομολόγησιν. Συνετοί εν λόγοις και αυτοί εσοφίσαντο και ανώμβρησαν παροιμίας ακριβείς. Οπίσω των επιθυμιών σου μη πορεύου και από των ορέξεων σου κωλύου. Εάν χορηγήσης τη ψυχή σου ευδοκίαν επιθυμίας, ποιήσει σε επιχάρμα των εχθρών σου. Μη ευφραίνου επί πολλή τρυφή, μηδέ προσδεθής συμβολή αυτής.

**Σοφίας Σολομώντος το Ανάγνωσμα. (Κεφ. Γ´, 1-9).**

Δικαίων ψυχαί εν χειρί Θεού, και ου μη άψηται αυτών βάσανος. Έδοξαν εν οφθαλμοίς αφρόνων τεθνάναι, και ελογίσθη κάκωσις η έξοδος αυτών, και η αφ’ ημών πορεία σύντριμμα, οι δε εισιν εν ειρήνη. Και γαρ εν όψει ανθρώπων εάν κολασθώσιν, η ελπίς αυτών αθανασίας πλήρης. Και ολίγα παιδευθέντες μεγάλα ευεργετηθήσονται · ότι ο Θεός επείρασεν αυτούς και εύρεν αυτούς αξίους εαυτού. Ως χρυσόν εν χωνευτηρίω εδοκίμασεν αυτούς και ως ολοκάρπωμα θυσίας προσεδέξατο αυτούς. Και εν καιρώ επισκοπής αυτών αναλάμψουσι και ως σπινθήρες εν καλάμη διαδραμούνται. Κρινούσιν έθνη και κρατήσουσι λαών, και βασιλεύσει αυτών Κύριος εις τους αιώνας. Οι πεποιθότες επ´ αυτώ συνήσουσιν αλήθειαν, και οι πιστοί εν αγάπη προσμενούσιν αυτώ, ότι χάρις και έλεος εν τοις οσίοις αυτού, και επισκοπή εν τοις εκλεκτοίς αυτού.

**ΕΙΣ ΤΗΝ ΑΙΤΗΝ Ιδιόμελα. Ήχος α´.**

Την εν Αγκύρα της Γαλατίας ιδούσαν το φως της ημέρας, και εν αυτή δι ἀθλήσεως ιδείν αξιωθείσαν, το φέγγος της αφθίτου μακαριότητος, Κλαυδίαν την πάνσεμνον αθληφόρον τιμήσωμεν, ούτω λέγοντες· Ολόφωτε αμνάς του Υψίστου, τοις εκ σκια καθημένοις παθών χαμαιζήλων, ανάτειλον χρυσαυγήν απαθείας ευχαίς σου, και σώσον εκ του σκότους του αιωνίου τας ψυχάς ημών.

**Ήχος β´.**

Την εκ νεότητος επιποθήσασαν πιείν νάματα σωτήρια, ρέοντα εν τη Εκκλησία του Κυρίου αφθόνως, και εν λιμνίοις νάμασι το ζην εκμετρήσασαν, Κλαυδίαν, την πάγκαλον Χριστού νύμφην, ανυμνήσωμεν ως νεανίδων σωφρόνων και αμώμων ακροθίνιονη και εν ευλαβεία αυτή είπωμεν· Δος ημίν ευχαίς σου πιείν ύδωρ αφθαρσίας, του μη διψήσαι εις τον αιώνα, καλλιμάρτυς, τοις εν Μετεώροις προσιούσι Ναώ τω πανσέπτω σου, και προσκυνούσιν εν πίστει μορφής σου το έκτυπον.

**Ήχος γ´.**

Κυρίου του Θεού ημών τα στίγματα εν σώματι βαστάζουσα, και εν τω Αυτού Σταυρώ εγκαυχωμένη Κλαυδία, μαρτυρίου ηκολούθησας τρίβοις· δεξαμένη ουν θεόθεν τηςνίκης χρυσοπλόκους στεφάνους, οία παρθένος και μάρτυς αρίστη, χάριν είληφας πρεσβεύειν τω σω Νυμφίω, υπέρ των τιμώντων εν πίστει την σην παγγέραστον άθλησιν.

**Ήχος δ´.**

Ασεβεστάτου τυράννου σβέσασα την μανίαν, ύδατι λίμνης της σης αθλήσεως, Χριστωνύμων Γαλατίας χορείας ηύφρανας Κλαυδία, παρθενίας η ενδεδυμένη πάλλευκον ιμάτιον, όθεν το σον μαρτύριον σέβοντες, τας αδιαλείπτους σου ευχάς προς Κύριον εκδεχόμεθα, τον παρέχοντα πάσι λιταίς σου, το μέγα και πλούσιον έλεος.

**Δόξα. Ο αυτός.**

Φαυλίσασα αλαζονείαν ειδωλόφρονος τυράννου, του εν βυθώ απάτης πεπνιγμένου Κλαυδία, Χριστού το κράτος εμεγάλυνας, και βυθού λίμνης εμέτρησας βάθος, ευψύχω αθλήσει σου, όθεν προς ύψος αρθείσα δόξης αιωνίου, και φωτοειδέσι μαρμαρυγαίς αγλαϊζομένη, μη παύση τον σον Νυμφίον Χριστόν ικετεύουσα, υπέρ ειρήνης του κόσμου και σωτηρίας των ψυχών ημών.

**Και νυν. Θεοτοκίον.**

Εκ παντοίων κινδύνων τους δούλους σου...

**Εις τον Στίχον, Στιχηρά Προσόμοια. Ήχος πλ. α´. Χαίροις ασκητικών.**

Χαίροις, της Γαλατίας βλαστός, Αγκύρας εύχος και περίβλεπτον καύχημα, αμνάδων Χριστού καλλίστη, της παρθενίας λαμπάς, φέγγει μαρτυρίου η φωτίσασα, της κτίσεως πέρατα, καλλιμάρτυς αήττητε, ομολογίας, του πανσέπτου ονόματος, του Νυμφίου σου, Ιησού στόμα πάγχρυσον, όθεν την θείαν μνήμην σου, τιμώντες γηθόμενοι, των ευσεβών αι χορείαι, και μεγαλύνοντες πόνους σου, αθλήσεως ύμνοις, εκδεχόμεθα λιτάς σου, θερμάς προς Ύψιστον.

**Στίχ.: Υπομένων υπέμεινα τον Κύριον και προσέσχε μοι.**

Χαίροις, η τη δυνάμει Θεού, αποφυγούσα της σαρκός σου ατίμωσιν, Κλαυδία παρθενομάρτυς, υπ ἀναίσχυντου εχθρού, ασελγούς οπλίτου ειδωλόφρονος, και χλαίναν αμόλυντον, της ψυχής σου φυλάξασα, και σώματός σου, του αγνού καλλιπάρθενε, του καλύψαντος, τον πυθμένα πανεύφημε, λίμνης αμνάς πανάριστε Χριστού. Όθεν μνήμην σου, την σεβασμίαν τιμώντες, θεοπειθείς ικεσίας σου, αιτούμεθα πόθω, καλλινίκων αθληφόρων λαμπάς αείφωτε.

Στ.: Και έστησεν επί πέτραν τους πόδας μου και κατηύθυνε τα διαβήματά μου.

Χαίροις, παρθενομάρτυς σεμνή, η επονείδιστον σαρκίου σου γύμνωσιν, αικίας και μαστιγώσεις, δια την πίστιν Χριστού, ευκλεής Κλαυδία, υπομείνασα, και βάθος του ύδατος, εκμετρησασα χαίρουσα, συν ταις συνάθλοις, σαις σεμναίς καρτερόψυχε, νύμφη πάναγνε, του Δεσπότου της κτίσεως· Μάρτυς ακαταγώνιστε, Ναώ νεοδμήτω σου, πανευλαβώς προσιόντες, εν Μετεώροις πληρούμεθα, ισχύος τροπώσαι, τον πτερνίζοντα το γένος, ημών αλάστορα.

**Δόξα. Ήχος πλ. δ´.**

Λίθον βαρύτατον εν τω τραχήλω δεξαμένη, ενεβλήθης εις λίμνης πυθμένα Κλαυδία καλλιπάρθενε, η πεποικιλμένη λίθοις πολυτίμοις μαρτυρίου, και αγλαϊσμένη σαπφείροις αριστείας, εν τη άνω πόλει ως νύμφη Χριστού πανάριστος· έχουσα ουν παρρησίαν ως παρθενομάρτυες, μη παύση Χριστού δεομένη υπέρ των τιμώντων, την αεισέβαστον μνήμην σου.

**Και νυν. Θεοτοκίον.**

Δέσποινα, πρόσδεξαι...

Νυν απολύεις. Το Τρισάγιον.

**Απολυτίκιον. Ήχος γ´. Θείας πίστεως.**

Ίον εύοσμον, της παρθενίας, και λευκάνθεμον, της αριστείας, ευωδία σων άθλων καθήδυνον, Αγκύρας εύχος τους νυν ευφημούντάς σε, Κλαυδία θεία ευτάκτοις μελίσμασιν, ως περίδοξον τω όντι παρθενομάρτυρα, και σπεύδοντας ενθέρμοις ικεσίαις σου.

**Έτερον. Ήχος πλ. α´. Τον συνάναρχον Λόγον.**

Γαλατίας ευάνδρου ευώδες κύμινον, και ευωδέστατον κρίνον, της παρθενίας Χριστώ, εαυτήν ολοσχερώς αφιερώσασαν, και δι ἀγάπησιν Αυτού, εις της λίμνης τον βυθόν, ριφείσαν χερσίν ανόμοις, Κλαυδίαν μέλψωμεν ύμνοις, αυτής πρεσβείας εκδεχόμενοι.

**Έτερον. Όμοιον.**

Χοϊκής την φυγούσαν σαρκός ατίμωσιν, Χριστού Νυμφίου ισχύϊ, του ποθεινού Ιησού, και εις λίμνης τον βυθόν ριφείσαν μέλψωμεν, πάντες Κλαυδίαν ευλαβή, δι’ αγάπην θεϊκήν, βοώντες Αγνούς συντήρει, σους υμνητάς και ατρώτους, των βελεμνών του πολεμήτορος.

**Θεοτοκίον.**

Χαίρε, πύλη Κυρίου η αδιόδευτος· χαίρε, τείχος και σκέπη των προστρεχόντων εις σε· χαίρε, αχείμαστε λιμήν και απειρόγαμε. Η τεκούσα εν σαρκί τον Ποιητήν σου και Θεόν, πρεσβεύουσα μη, ελλίπης υπέρ των ανυμνούντων και προσκυνούντων τον Τόκον σου.

**ΟΡΘΡΟΣ**

**Μετά την α´ Στιχολογίαν, Κάθισμα. Ήχος α´. Τον τάφον σου Σωτήρ.**

Επτάδα θαυμαστήν, Ευφρασίαν Τεκούσαν, Ματρώναν Φαεινήν, Αλεξάνδραν ολβίαν, εν μάχαις αήττητον, Ιουλίαν και άλκιμον, εν τοις σκάμμασιν, Κλαυδίαν πάντες τιμώμεν, εν μελίσμασι, κοινοίς και πάνσεπτον μνήμην, αυτών εορτάζομεν.

**Δόξα. Το αυτό. Και νυν. Θεοτοκίον.**

Ανόθευτον ημών, την Ορθόδοξον πίστιν, συντήρει αγαθή, Θεοτόκε Παρθένε, διώκουσα τάχιστα, αξυμίτας κακόφρονας, και συντάγματα, αιρετικών και βλασφήμων, προστασίας σου, αδιαλείπτου τη ράβδω, πανύμνητε Δέσποινα.

**Μετά την β´ Στιχολογίαν, Κάθισμα. Ήχος δ´. Ταχύ προκατάλαβε.**

Κλαυδία πανεύφημε, νύμφη Χριστού του Θεού, Αγκύρας εκβλάστημα, και παρθενίας εικών, διήνυσας χαίρουσα, δρόμον του μαρτυρίου, και απείληφας στέφος, δόξης της αιωνίου, εκ χειρών σου Νυμφίου, του νέμοντος ευχαίς σου ημίν, άμετρον έλεος.

**Δόξα. Το αυτό. Και νυν. Θεοτοκίον.**

Πανύμνητε Δέσποινα, Μήτερ Χριστού του Θεού, χαράς ώσπερ πρόξενον, βροτείου γένους ημών, αεί μεγαλύνομεν, πλήθός σου θαυμασίων, και πιστώς σοι βοώμεν· Σκέπε και περιφρούρει, υμνηπόλων σου δήμον, και τήρει της μανίας ημάς, πλάνου απήμονας.

**Μετά τον Πολυέλεον Κάθισμα. Ήχος γ´. Την ωραιότητα.**

Στρουθόν ταχύπτερον, Χριστού και πάναγνον, εγκωμιάσωμεν πιστοί γηθόμενοι, τον κελαδούντα μελιχρώς ανδρείαν και παρθενίαν, όρνιν καλλικέλαδον ψυχικής γενναιότητος,και της αγαπήσεως του Χριστού στόμα εύλαλον, βοώντες εκ μυχίων καρδίας· Χαίρε Κλαυδία καλλιμάρτυς.

**Δόξα. Το αυτό. Και νυν. Θεοτοκίον.**

Την σκοτισθείσάν μου, ψυχήν καταύγασον, φωτί της χάριτος, του θείου Τόκου σου, αγνή Παρθένε Μαριάμ, ελπίς των απηλπισμένων, και αχλύν απέλασον, των απείρων πταισμάτων μου. Όπως εύρω έλεος, εν τη ώρα της Κρίσεως, και πόθω ασιγήτως βοώ σοι· Χαίρε η Κεχαριτωμένη.

**Το α´ Αντίφωνον του δ’ ἤχου.**

Προκείμενον: Υπομένων υπέμεινα τον Κύριον και προσέσχε μοι.

Στ.: Και έστησεν επί πέτραν τους πόδας μου και κατηύθυνε τα διαβήματά μου.

**Ευαγγέλιον κατά Μάρκον (Κεω. ε´ 2434):**

Τω καιρώ εκείνω, ηκολούθει τω Ιησού όχλος πολύς, και συνέθλιβον αυτόν... Ζήτει τη Δευτέρα της ΙΕ Εβδομάδος Ματθαίου.

Ο Ν Ψαλμός.

Δόξα: Ταις της Αθληφόρου πρεσβείαις, Ελεήμον...

Και νυν: Τάις της Θεοτόκου πρεσβείαις, Ελεήμον ...

Ιδιόμελον. Ήχος πλ. β´. Στ.: Ελεήμον, ελέησόν με, ο Θεός...

Δεύτε πιστοί προσελθόντες εν τω νεοδμήτω Ναώ, της καλλιμάρτυρος Κλαυδίας, τω περικοσμούντι την Μάνδραν Στεφάνου του Πρωτομάρτυρος, ευλαβώς ασπασώμεθα την σεπτήν αυτής εικόνα, και εν κατανύξει βοήσωμεν· Μετεώρων νέος πέλεις φύλαξ και πρόμαχος, ει και πάλαι ήθλησας εν Γαλατία, και πάντων ημών ταχινή αρωγός και ακέστωρ, των τιμώντων εν ύμνοις την αεισέβαστον μνήμην σου.

Είτα ο Κανών της Αθληφόρου, ου η ακροστιχίς: «Κλαυδίας παρθενομάρτυρος εγκώμιον. Χ.»

**Ωδή α´. Ήχος δ´. Ανοίξω το στόμα μου.**

Κλαυδία περίδοξε νύμφη Χριστού, καλλιπάρθενε, Αγκύρας καλλώπισμα, την Εκκλησίαν Χριστού κατελάμπρυνας αγνείας λαμπηδόσι και σης εναθλήσεως θείοις πυρσεύμασι.

Λαμπρύνεις τα σύμπαντα τη θεαρέστω ενστάσει σου, Χριστού του Παντάνακτος ωραιότατη αμνάς, και σκοτόμαιναν ελαύνεις των ειδώλων, Κλαυδία πανεύφημε, φέγγει των άθλων σου.

Αγκύρας τον τύραννον, τον δυσεβέστατον ήσχυνας ψυχής ευτολμία σου και πόνοις αθλητικοίς, καλλιπάρθενε Κλαυδία, και Νυμφίω τω σω ευηρέστησας τέλει ενδόξω σου.

**Θεοτοκίον.**

Υπέραγνε Δέσποινα, ημάς αεί εποπτεύουσα, ευκλείας εξ ύψους σου μη διαλίπης αγνή, τους γεραίροντας πληθύν σων θαυμασίων και Τόκον δοξάζοντάς σου τον σεβάσμιον.

**Ωδή γ´. Τους σους υμνολόγους.**

Δοξάζομεν άθλησιν, Κλαυδία, την σην θαυμαστήν, δι ἧς λαμπρούς στεφάνους νίκης είληφας αφθίτου ωραιότητος και ύμνοις καταστέφομεν την πανσεβάσμιον μνήμην σου.

Ισχύν ειληφυία ουρανόθεν ετήρησας άσπιλον σαρκός αγνότητα και ήνυσας ευτόλμως της αθλήσεως, Κλαυδία καλλιπάρθενε, το γενναιότατον στάδιον.

Αιμάτων τιμίων σου ρανίσιν επέχρωσας πάλλευκον στολήν, Κλαυδία, της καρδίας σου της καθαράς, ην φέρουσα εισήλθες εις τα δώματα των ουρανών τα υπερφώτα.

**Θεοτοκίον.**

Σωτήρα τεκούσα των απάντων θανάτου εδίωξας αχλύν και ήμαρ εξανέτειλας αφράστου ωραιότητος, ψυχών ελαύνον ζόφωσιν των σε υμνούντων, Μητρόθεε.

**Κάθισμα. Ήχος γ´. Θείας πίστεως.**

Θεία χάριτι, την σην αγνείαν, διεφύλαξας και αναισχύντους, στρατιώτας ατιμάσαι σε θέλοντας, Κλαυδία Μάρτυς περίδοξε ήσχυνας, και ενεβλήθης εις βάθος απύθμενον, λίμνης χαίρουσα εξ ου σε Χριστός εξήγαγεν, ο στέφει αφθαρσίας καταστέψας σε.

**Δόξα. Το αυτό. Και νυν. Θεοτοκίον.**

Καθαγίασον ημών τα έργα, και κατεύθυνον προς μετανοίας, ατραπούς τους σε αεί μακαρίζοντας, ευλογημένη Παρθένε Παντάνασσα, ως απλανής ευσεβούντων ιθύντειρα,ίνα πάντοτε τιμώντές σε ύμνοις πρέπουσι, δοξάζωμεν Υιόν σου τον Θεάνθρωπον.

**Ωδή δ´. Ο καθήμενος εν δόξη.**

Παρθενίας κοσμιότης, των παρθένων εκόσμησαν, χείρες σην εικόνα, την διακοσμούσαν σον Τέμενος, εν Μετεώροις Κλαυδία θεοτίμητε, το νεόδμητον, προς ευσεβών αγαλλίασιν.

Αγιάσασα της λίμνης, ση αθλήσει τα ύδατα, συν Αγίων δήμοις, επαγαλλη νυν εν τοις δώμασι, των ουρανών και Αγγέλων τοις συστήμασι, Μάρτυς πάνσεμνε, Κλαυδία, πίστεως σέμνωμα.

Ραντισμώ των προσευχών σου προς τον εύπλαγχνον Κύριον μοναστρίας πάσας, πάνσεπτε Κλαυδία, αγίασον Μονής ενδόξου Στεφάνου Πρωτομάρτυρος, ης διάκοσμος Ναός υπάρχει ο θείός σου.

**Θεοτοκίον.**

Θεοτόκε, των παγίδων του δεινού πολεμήτορος, Κεχαριτωμένη, ρύσαι τους αεί σε γεραίροντας, και καταφεύγοντας πίστει τη ση χάριτι, εν τοις κλύδωσι, και αλγειναίς περιστάσεσι.

**Ωδή ε´. Εξέστη τα σύμπαντα.**

Εόρτιον σύναξιν, επιτελούντες σήμερον, μνήμην σου τιμώμεν την αγίαν, Κλαυδία Μάρτυς, παρθένων εύχος λαμπρόν και κλέος σεμνών αθλητριών, συν αυτή συνάθλων σου της εξάδος, αοίδιμε.

Νεάνις πανένδοξε, Κλαυδία, τάχος έδραμες εις οσμήν του μύρου σου Νυμφίου, του κενωθέντος εν τη αγνή σου ψυχή, πελούση μυράλειπτρον τερπνόν, θείας αγαπήσεως και αμέμπτου βιώσεως.

Ο Μάρτυς Θεόδοτος ηλίευσε σον σκήνωμα εξ υδάτων λίμνης και εντίμως αυτό, Κλαυδία, παρθενομάρτυς στερρά, εκήδευσε και πανευλαβώς έθαψε συνάθλων σου γυναικών συν σκηνώμασι.

**Θεοτοκίον.**

Μη παύση τον Τόκον σου ιλεουμένη, Δέσποινα, Κεχαριτωμένη Θεοτόκε, ημίν διδόναι χαράν και αμφω ισχύν πατήσαι το φρύαγμα εχθρού, του αεί πτερνίζοντος των μερόπων το φύραμα.

**Ωδή στ´. Την θείαν ταύτην.**

Αμνάς Χριστού καλλιπάρθενε, Κλαυδία Γαλατίας ωράϊσμα, θράσος επάτησας, αιμοδιψούς ειδωλόφρονος τυράννου, απηνώς σε του αποκτείναντος.

Ρευστών Κλαυδία υπέρτερε, εις ρεύμα απεπνίγης υδάτινον λίμνης και μέτοχος χαράς αρρεύστου εν δώμασι των ουρανών εγένου, Μάρτυς πανάριστε.

Τυράννου άφρονος άθλοις σου επάτησας οφρύν και προέκρινας υπέρ Νυμφίου σου θανείν, Κλαυδία, του δείξαντος φρονίμων σε παρθένων πυρσόν αείφωτον.

**Θεοτοκίον.**

Υμνείν ου παύομεν, Δέσποινα, το πλήθος των απείρων θαυμάτων σου, Θεογεννήτρια, και αρωγήν την ετοίμην σου, ήνπερ δεικνύεις πάσι σε μακαρίζουσι.

**Κοντάκιον. Ήχος πλ. δ´. Τη Υπερμάχω.**

Χριστού αμνάδα την αρίστην και πανεύφημον, ως Γαλατίας σεμνολόγημα και κλέϊσμα, παρθενίας και αθλήσεως στερροψύχου, ευφημήσωμεν Κλαυδίαν χριστοφίλητον, εκμετρήσασαν βυθόν της λίμνης κράζοντες, ύμνοις πρέπουσι· Χαίροις, Μάρτυς υπέραγνε.

**Ο Οίκος.**

Άγαλμα παρθενίας, και αθλήσεως πάντες, Κλαυδίαν καλλονήν της Αγκύρας, την βληθείσαν δια του Χριστού, την αγάπην λίμνης εις βυθόν μέλψωμεν, και δεξαμένην κότινον, ευκλείας ουρανών βοώντες·

Χαίρε, το μέλαθρον της αγνείας·

χαίρε, το έσοπτρον της ανδρείας.

Χαίρε, των αμνάδων Χριστού εγκαλλώπισμα·

χαίρε, παναλκίμων Μαρτύρων ωράϊσμα.

Χαίρε, στύλος γενναιότητος και αμέμπτου αγωγής·

χαίρε, φάρος τηλαυγέστατος αρετής μοναδικής.

Χαίρε, ότι παρθένων ακρέμων ανεδείχθης·

χαίρε, ότι Μαρτύρων λαμπηδών ανεφάνης.

Χαίρε, λαμπάς συνέσεως πάμφωτος·

χαίρε, ψεκάς Χριστού αγαπήσεως.

Χαίρε, στερρών γυναικών κοσμιότης·

χαίρε, χορών Χριστωνύμων φαιδρότης.

**Χαίροις, Μάρτυς υπέραγνε.**

**Συναξάριον.**

Τη ιη’ του αυτού μηνός, μνήμη των Αγίων Μαρτύρων Πέτρου, Διονυσίου, Χριστίνης παρθένου, Ανδρέου, Παύλου, Βενεδίμου, Παυλίνου, και Ηρακλείου.

**Στίχοι:**

Σεπτοί Αθληταί υπέρ σεπτής Τριάδος, υπέρ το ζην είοντο θανείν εμφρόνως.

Ων ο μεν Άγιος Πέτρος ην εκ Λαμψάκου της πόλεως. Αχθείς δε Δάκνω άρχοντι της Ευριδινών πόλεως (η Δεκίω της Αβυδηνών), και θύσαι προσταχθείς τη Αφροδίτη, και μη πεισθείς, αλλά τον Χριστόν Θεόν ομολογήσας, δεσμοίς και ξύλοις και τροχαντήρσι όλον τον σώμα συντρίβεται και το πνεύμα παραδίδωσι. Παύλος δε και Ανδρέας εκ Μεσοποταμίας όντες, άμα τω άρχοντι Δάκνω υφ’ ον εστρατεύοντο τας Αθήνας καταλαμβάνουσι. Συλληφθέντων δε εν αυταίς Διονυσίου και Χριστίνης, την αυτών πιστεύονται φυλακήν. Την δε Αγίαν Χριστίναν, παρθένον ούσαν και ευπρεπή και γάμου έχουσαν ώραν, εκκαλούνται προς μίξιν. Της δε μη πεισθείσης αντί του ταύτην βιάσασθαι μεταβληθέντες ταις παραινέσεσιν αυτής, επίστευσαν τω Χριστώ, όθεν αυτοί μεν και ο Διονύσιος νιφάσι των λίθων κατεχώσθησαν· η δε Αγία Χριστίνα επιπεσούσα αυτοίς την κεφαλήν απετμήθη.

Τη αυτή ημέρα μνήμην επιτελούμεν της αγίας ενδόξου παρθενομάρτυρος Κλαυδίας της εν Αγκύρα, συν τη εξάδι των αυτής συνάθλων γυναικών: Τεκούσης, Φαεινής,

Ευφρασίας, Ιουλίας, Ματρώνης και Αλεξάνδρας ως και του Αγίου Μάρτυρος Θεοδότου.

**Στίχοι.**

Λίθον φέρουσα επί τραχήλου λίμνη, ενεβλήθης, Κλαυδία παρθενομάρτυς.

Η Αγία παρθενομάρτυς Κλαυδία ήθλησεν εν τη Αγκύρα της Γαλατίας εν τοις χρόνοις του μεγάλου εν αυτή διωγμού (περί τω 303) διοικούντος την πόλιν αιμοδιψούς και σκληροκαρδίου ανδρός, ειδωλοφρονος, ου η κλήσις Θεότεκνος. Ούτος διέταξε συλλαβείν τας παιδιόθεν αφιερωθείσας τω Θεώ επτά παρθένους, Τεκούσαν, Ευφρασίαν, Ιουλίαν, Ματρώναν, Αλεξάνδραν, Φαεινήν, και Κλαυδίαν, και ειρκτή δια την πίστιν μονώσαι. Το ακατάβλητον αυτών της πίστεως κατιδών, παρέδωκεν αυτάς εκλύτοις νέοις ατιμάσαι αυτών τα σώματα. Θεία όμως χάριτι αι του Χριστού αμνάδες διετήρησαν την παρθενίαν αμόλυντον, όθεν αισχυνόμενος ο τύραννος εγύμνωσε τας παρθένους και εφ ἅρματος περιέφερεν αυτάς, ανά τας ρύμας της πόλεως άχρι της παρακειμένης λίμνης. Εκεί θεις λίθους βαρυτάτους επί των αυτών τραχήλων εβύθισεν αυτάς εις το ύδωρ και ούτως έλαβον αι μακάριαι τον της νίκης στέφανον. Αλιεύσας τα σώματα των παρθενομαρτύρων Θεόδοτος, ο της Τεκούσης ανεψιός, ευλαβώς και εντίμως ενεταφίασε. Μαθών αυτό ο απάνθρωπος τύραννος διέταξε την εκταφήν των αγίων σκηνωμάτων και την εις το πυρ αυτών παράδοσιν, ίνα μη οι Χριστιανοί αυτάς καθηκόντως τιμώσι.

Τη αυτή ημέρα, μνήμη του Αγίου Στεφάνου Πατριάρχου Κωνσταντινουπόλεως.

Τη αυτή ημέρα, ο Άγιος Μάρτυς Ιουλιανός (η Ιούλιος), συρόμενος εν ακάνθαίς βάτου, τελειούται.

Τη αυτή ημέρα, ο Άγιος Ιερομάρτυρας Θεόδωρος, Πάπας Ρώμης, ξεώμενος τελειούται.

Τη αυτή ημέρα, μνήμη της Οσίας μητρός ημών, Αναστασώ, της εν τοις Λευκαδίου.

Τη αυτή ημέρα, μνήμη του Οσίου Πατρός ημών Μαρτινιανού, του εν τοις Αρεοβίνθου.

Τη αυτή ημέρα, μνήμη της Αγίας Γαλακτίας.

Τη αυτή ημέρα, οι Άγιοι Μάρτυρες κληρικοί, και λαϊκοί, εν πλοίω καιόμενοι τελειούνται.

Τη αυτή ημέρα, μνήμη του Αγίου Θεοφάνους του νέου, επισκόπου Σολέας της Κύπρου.

Ταις αυτών αγίαις πρεσβείαις Χριστέ ο Θεός, ελέησον και σώσον ημάς.

**Ωδή ζ´. Ουκ ελάτρευσαν.**

Ρώμην άλκιμον δεικνύσα ωμολογησας προ ειδωλοφρονος τυράννου κλήσιν Χριστού, Κλαυδία, την πάνσεπτον και καθυπέμεινας κολαστήρια και της σαρκός σου γύμνωσιν, αγλαή παρθενομάρτυς.

Ο Θεόδοτος ο ένθεος ηλίευσε σον θείον σκήνωμα, το εμλβηθέν εις βυθόν της λίμνης και άσμενως ενεταφίασε τούτο άσματα προσάγων σοι εγκώμια και θυμίαμα, Κλαυδία.

Σου το σκήνωμα, εκ τάφου ανεκόμισεν ο ασεβέστατος, Κλαυδία, διοικητής, Αγκύρας, της πόλεως, εν η ενήθλησας, και παρέδωκεν εις βρέμον πυρ την μνήμην σου θέλων, Μάρτυς, αφανίσαι.

**Θεοτοκίον.**

Ευσυμπάθητε Θεογεννήτορ Δέσποινα, ημίν κατάπεμψον ελέη σου του Υιού πλουσίως και βράβευσον τοις ανυμνούσί σε άμφω δύναμιν και σθένος του αλάστορος καταστρέψαι τας παγίδας.

**Ωδή η´. Παίδας ευαγείς.**

Γύμνωσιν σαρκίου απαλού σου, Κλαυδία, παρθένων λύχνε, καθυπέμεινας και εις βάθος άμετρον λίμνης σην απόρριψιν, δι ἧς εις δυσθεώρητον ύψος κατήντησας ευκλείας ουρανών, ένθα δήμοι των Αγίων πάντων δοξάζουσι τον Κτίστην.

Κήπων σε ηξίωσε παντέρπνων, Κλαυδία, ο σος Νυμφίος ο ουράνιος, εύοσμον κιννάμωμον, αρετης, συνέσεως, ανδρείας, γενναιότητος, και αγαπήσεως, και λείριον ηδύ παρθενίας, το εν τη Αγκύρα, ανθήσαν Γαλατίας.

Ως παρθενομάρτυρα γενναίαν, Κλαυδία, σε μεγαλύνοντες αείποτε την καλώς αθλήσασαν συν χορώ συνάθλων σου παρθένων εκδεχόμεθα τας ικεσίας σου, προς Κύριον, Νυμφίον σου θείον, ίνα τας παγίδας πατήσωμεν του πλάνου.

**Θεοτοκίον.**

Μέμνησο ημών μακαριζόντων ως κλέϊσμα παρθενίας σε περίβλεπτον και αγνείας σέμνωμα, Μήτερ ευσυμπάθητε Θεού Υψίστου, άχραντε, και μελωδούντων σε ως πάντωνταχινήν προστασίαν, αρωγήν και σκέπην εν ζάλαις ταις του βίου.

**Ωδή θ´. Άπας γηγενής.**

Ίασπις τερπνού αρωματος πέλουσα, Κλαυδία πάνσεμνε, άπαντας καθήδυνας, Αγκύρας δήμους, ιδόντας σθένος σου, το ψυχικόν και είλκυσας, προς την σωτήριον, του Υψίστου, πίστιν τους τα είδωλα τα αναίσθητα, οίμοι, λατρεύοντας.

Όμβρισον ημίν, Κλαυδία, δεήσεσι, ταις σαις προς Κύριον, υετόν συνέσεως, και σωφροσύνης, τοις προσπελάζουσι, Μόνη του Πρωτομάρτυρος, Στεφάνου έκτυπον, προσκυνήσαι, της σεπτής εικόνος σου, εν Ναώ φερωνύμω σης χάριτος.

Νύκτα των παθών ημών αποδίωξον των ανυμνούντων σε και προς την απάθειαν, Κλαυδία Μάρτυς, ημάς οδήγησον τους ύμνοις καταστέφοντας την σην ενάθλησιν και τιμώντας μνήμην σου την πάνσεπτον και λαμπράν μελιχροίς μελωδήμασι.

**Θεοτοκίον.**

Χαίρε, των πιστών θερμόν καταφύγιον, Θεογεννήτρια, χαίρε, ολετήριον ημών των πόνων, δεινών και θλίψεων και πάντων, χαίρε, στήριγμα αδιασάλευτον κλονουμένων και στενόντων πάντοτε Χριστωνύμων, αγνή αειπάρθενε.

**Εξαποστειλάριον. Γυναίκες ακουτίσθητε.**

Κλαυδίαν ευφημήσωμεν, κλυτήν παρθενομάρτυρα, την εν Αγκύρας τη λίμνη, χερσίν απίστων βληθείσαν, και εκβληθείσαν χαίρουσαν, εις ύψος δυσαντίβλεπτον, ευκλείας της εν δώμασι, των ουρανών υπερφώτοις, ψαλμοίς και ύμνοις ευτάκτοις.

**Θεοτοκίον.**

Παρθένων αγαλλίαμα, σεμνή Θεογεννήτρια, αγνούς σους δούλους συντήρει, εν πειρασμοίς καθ ἑκάστην, και λογισμοίς και πάθεσι, φευ τρυχομένους Δέσποινα, ημίν δεικνύσα πάμφωτον, οδόν αγνή ευπειθείας, την όντως σωτηριώδη.

**Εις τους Αίνους. Ήχος πλ. δ´. Ω του παραδόξου θαύματος.**

Νύμφη, του Χριστού πανάσπιλε, Κλαυδία Μάρτυς στερρά, Γαλατίας, εκβλάστημα, η εκ της νεότητος, Ιησούν αγαπήσασα, και τον σον βίον, αφιερώσασα, Αυτώ και δούσα, ψυχής ικμάδα σου, όλην πανεύφημε, τω σεπτώ Νυμφίω σου εν ουρανοίς, αληθώς δεδόξασαι, σεμνή αθλήτρια.

Δεύτε, φιλεόρτων σύστημα, σεπτόν Μαρτύρων χορόν, γυναικών ευφημήσωμεν, εν Αγκύρα δόλιχον, μαρτυρίου βαδίσαντα, εν κατανύξει, ψυχής κραυγάζοντες· Κλαυδία χαίρε, συν ταις συνάθλοις σου, μεθ’ ων εις δώματα, χαίρεις τα υπέρφωτα, των ουρανών, και Χριστού το πρόσωπον, οράς το άρρητον.

Χαίρε, παρθενίας σκήνωμα, Κλαυδία θεοειδές, η φυγούσα τη χάριτι, του Θεού ατίμωσιν, του πανάγνου σαρκίου σου, ίνα ως προίκα, αυτό ασύλητον, σω προσενέγκης, Νυμφίω πάγκαλε, σε τω δοξάσαντι, και αφθάρτω στέψαντι εν ουρανοίς, στέφει ως αμόλυντον, παρθενομάρτυρα.

Μνήμην, την σεπτήν σου σήμερον, άγει Κλαυδία Μονή, Μετεώρων η πάνσεπτος, θείου Πρωτομάρτυρος, καλλιμάρτυς αήττητε, σεπτού Στεφάνου εν νεοδμήτω σου, Ναώ και πόθω, και πίστει κράζει σοι· Πρέσβευε Κτίσαντι, αναπαύσαι πάγκαλε μοναζουσών, τας ψυχάς εν δώμασιν, αιδιότητος.

**Δόξα. Ήχος πλ. α´.**

Την υπομείνασαν εν Αγκύρα τη αυτής πατρίδι, εμπαιγμούς και ονείδη και μάστιγας και σαρκός γύμνωσιν, δια την του Κυρίου αγάπην ευφημήσωμεν σήμερον, Κλαυδίαν την παρθενομάρτυρα ούτω λέγοντες· Η εμβληθείσα εις λίμνης πυθμένα, και εκβληθείσα εις ζωήν την εν ουρανοίς ατελεύτητον, μη παύση δεομένη του ποθεινού σου Νυμφίου, υπέρ ειρήνης του σύμπαντος κόσμου, και σωτηρίας των ψυχών ημών.

**Και νυν. Θεοτοκίον.**

Μακαρίζομέν σε, Θεοτόκε Παρθένε...

Δοξολογία μεγάλη και Απόλυσις.

**ΕΙΣ ΤΗΝ ΛΕΙΤΟΥΡΓΙΑΝ**

Τα Τυπικά, οι Μακαρισμοί, και εκ του Κανόνος της Αθληφόρου η γ καὶ η στ ᾠδή.

Απόστολος της Αγίας Βαρβάρας (Γαλ. γ 23- δ 5).

Ευαγγέλιον των Δέκα Παρθένων, όπερ ζήτει τω Σαββάτω του Ματθαίου (Κεφ. κε 1-13).

Κοινωνικόν: Εις μνημόσυνον αιώνιον.

**Μεγαλυνάριον.**

Εύτολμε παρθένε εν απαλώ, κρύπτουσα σαρκίω, όντως φρόνημα ανδρικόν, ήθλησας Κλαυδία, στερρώς και λίμνης βάθος, δια Χριστού αγάπην, Μάρτυς, εμέτρησας.

**Δίστιχον.**

Χαίρε, Κλαυδία, ψάλλει σοι Χαραλάμπης

συν παρθένοις Μονής Αγίου Στεφάνου.

**ΠΑΡΑΚΛΗΣΙΣ**

Ευλογήσαντος του Ιερέως το Κύριε εισάκουσον, μεθ ὅ το Θεός Κύριος, ως συνήθως, και το εξής,

**Ήχος δ´. Ο υψωθείς εν τω Σταυρώ.**

Παρθενομάρτυρα Κυρίου Κλαυδίαν, Αγκύρας γόνον ευθαλή Γαλατίας, ως άνθος ευωδέστατον παρθένων Χριστού, την καθαγιάσασαν λίμνης βάθος αθλήσει ως παρθενομάρτυρα ευφημήσωμεν πόθω βοώντες· Τήρει άπαντας αγνούς σους υμνηπόλους ευχαίς διαθέρμοις σου.

**Δόξα.Το αυτό. Και νυν. Θεοτοκίον.**

Ου σιωπήσομεν, ποτέ, Θεοτόκε, τας δυναστείας σου λαλείν οι ανάξιοι. Ει μη γαρ συ προΐστασο πρεσβεύουσα τις ημάς ερρύσατο εκ τοσούτων κινδύνων; Τις δε διεφύλαξενέως νυν ελευθέρους; Ουκ αποστώμεν, Δέσποινα, εκ σου· σους γαρ δούλους σώζεις αεί εκ παντοίων δεινών.

Είτα ο Ν Ψαλμός και ο Κανών, ου η ακροστιχίς: Κλαυδία, αγνούς ημάς άμφω συντήρει. Χ. Μ. Μ.

**Ωδή α´. Ήχος πλ. δ´. Υγράν διοδεύσας.**

Κλαυδία παρθένων η καλλονή, βλαστέ Γαλατίας, και Αγκύρας ηδυτερπές, κιννάμωμον τήρει σους ικέτας, αμφω αγνούς σαις ενθέρμοις δεήσεσι.

Λαμπάς ευσθενείας εν απαλώ, σαρκίω Κλαυδία, καλλιμάρτυς Χριστού σεμνή, η φρόνημα κρύπτουσα ανδρώον, την σκοτομήνην παθών μου απέλασον.

Αμνάς Αρχιποίμενος Ιησού, Κλαυδία εις λίμνην, η βληθείσα συν τω χορώ, συνάθλων σεπτών σου εμπαθείας, ημάς δεινής εκ βοθύνου ανάγαγε.

**Θεοτοκίον.**

Υμνούντες σην πλημμύραν οικτιρμών, αγνή Θεοτόκε, και ελέους σου ποταμούς, βοώμέν σοι· Δείξον Ελεούσα, ημίν Υιού σου το άμετρον ελεος.

**Ωδή γ´. Ουρανίας αψίδος.**

Δεομένη ερρίφης, εις τον βυθόν πάνσεμνε, λίμνης καλλιμάρτυς Κλαυδία, ίνα χρυσόπλοκον, εκ των χειρών του Χριστού, στέφος αθλήσεως λάβης, του ημίν παρέχοντος πλούσιον ελεος.

Ικετήριον δέξαι, σων ικετών δέησιν, και παράσχου πάσι Κλαυδία, ρώμην και δύναμιν, και σθένος του πονηρού, παγίδας πάσας συντρίψαι, Μάρτυς ακατάβλητε, πρότυπον πίστεως.

Αθληφόρε Κλαυδία, Νύμφη Χριστού πάγκαλε, τάφον η εν ύδατι σχούσα, λίμνης ικέτευε, τον σον Νυμφίον Χριστόν, καθαγιάσαι ικέτας, ύδατι συνέσεως, χάριτος θείας σου.

**Θεοτοκίον.**

Απειρόγαμε Μήτερ, τυχείν χαράς κρείττονος, της εν ουρανίω παστάδι, πάντας αξίωσον, Θεογεννήτορ σεμνή, τους μελωδούντας Κλαυδίας, άθλησιν της σώφρονος, παρθενομάρτυρος.

Ανάστησον, Κλαυδία σώφρον εκ λάκκου της ακηδίας, τους τιμώντάς σε ακλινώς αγνείας ως πρότυπον, και στύλον ανδρείας παρθενομάρτυς.

Επίβλεψον, εν ευμενεία πανύμνητε Θεοτόκε, επί την εμήν χαλεπήν του σώματος κάκωσιν, και ίασαι της ψυχής μου το άλγος.

**Αίτησις και το Κάθισμα. Ήχος β ´. Πρεσβεία θερμή.**

Αμνάς του Χριστού Κλαυδία καλλιπάρθενε, η λίμνης βυθόν μετρήσασα και στέφανον, δεξαμένη πάγχρυσον, εκ χειρών ουρανίου Νυμφίου σου, τους σους ικέτας τήρει ασινείς, μανίας και βλάβης του αλάστορος.

**Ωδή δ´. Εισακήκοα, Κύριε.**

Γηθοσύνως γεραίρομεν, άθλησιν Κλαυδία, την παναρίστην σου, δι’ ης είληφας την δύναμιν, δυσωπείν Χριστόν υπέρ προσφύγων σου.

Νικηφόρως διώδευσας, δόλιχον του βίου, Κλαυδία πάνσεμνε, η δεικνύσα τους ικέτας σου, νικητάς εν πάσαις περιστάσεσι.

Ορεκτών εις ακρότατον, φθάσαι καταξίωσον τους τιμώντάς σε, ως παρθένον και αθλήτριαν, ευσθενή Κλαυδία θεοτίμητε.

**Θεοτοκίον.**

Υπερεύχου Μητρόθεε, των εις τους αιώνας μακαριζόντων σε, ως αγνείας ενδιαίτημα, και ως παρθενίας θείον σκήνωμα.

**Ωδή ε´. Φώτισον ημάς.**

Στύλους φωταυγείς, σωφροσύνης και συνέσεως, δείξον άπαντας, Κλαυδία τους πιστώς, ανυμνούντάς σε την σώφρονα αθλήτριαν.

Ήμαρ χρυσαυγές, τοις ικέταις σου ανάτειλον, απαθείας εκδιώκουσα παθών, την σκοτόμαιναν Κλαυδία ικεσίαις σου.

Μάρτυς εν στιγμή, της κοιμήσεως προσφύγων σου, ίσθι εύσπλαγχνε Κλαυδία σύνοδος, και πολίτας πόλου δείξον τους τιμώντάς σε.

**Θεοτοκίον.**

Άλυπον οδόν, δείξον δούλοις σου Μητρόθεε, εν δεινοίς οδυνωμένοις βιοτής, της προσκαίρου χαρμονής μερόπων πρόξενε

**Ωδή στ´. Την δέησιν, εκχεώ.**

Συνάθλων σου, συν εξάδι πάνσεμνε, και ευψύχω Θεοδότω Κλαυδία, μη διαλίπης Χριστόν δυσωπούσα, υπέρ ημών των εκ πόθου τιμώντων σε, παρθενομάρτυς θαυμαστή, και τελούντων την πάνσεπτον μνήμην σου.

Απτόητον, η δεικνύσα φρόνημα, εν δεσμοίς και κακουχίαις Κλαυδία, και εκμετρήσασα λίμνης το βάθος, δια Χριστού την αγάπην αξίωσον, ημάς σωφρόνως επί γης, και δικαίως αεί πολιτεύεσθαι.

Μιάσαι σε, στρατιώτας θέλοντας, απεμάκρυνας δυνάμει τη θεία, παρθενομάρτυς Κλαυδία και βάθος, υδάτων λίμνης εμέτρησας χαίρουσα, η νυν εις ύφος νοητόν, δεομένη υπέρ των υμνούντων σε.

**Θεοτοκίον.**

Φυλάττουσα, μη ελλίπης Δέσποινα, υπό σκέπην σων πτερύγων σους δούλους, ώσπερ η όρνις αυτής τα νοσσία, ευλογημένα Παρθένε θεόνυμφε, και εποπτεύουσα αεί, τους φαιδραίς σε ωδαίς μεγαλύνοντας.

Ανάστησον, Κλαυδία σώφρον εκ λάκκου της ακηδίας, τους τιμώντάς σε ακλινώς αγνείας ως πρότυπον, και στύλον ανδρείας παρθενομάρτυς.

Άχραντε, η δια λόγου τον Λόγον ανερμηνεύτως, επ’ εσχάτων των ημερών τεκούσα δυσώπησον, ως έχουσα μητρικήν παρρησίαν.

**Κοντάκιον. Ήχος β´. Τοις των αιμάτων σου.**

Παρθενομάρτυς Κλαυδία πανεύφημε, η απηνώς εμβληθείσα τοις ύδασι, και εκβληθείσα εις ύψος ουράνιον, υπέρ ημών εκδυσώπει Νυμφίον σου, τον ποθεινόν Ιησούν τον φιλάνθρωπον.

Προκείμενον: Υπομένων υπέμεινα τον Κύριον και προσέσχε μοι και εισήκουσε της δεήσεώς μου.

Στίχος: Και έστησεν επί πέτραν τους πόδας μου και κατηύθυνε τα διαβήματά μου.

**Ευαγγέλιον κατά Μάρκον (Κεφ. ε 24-34).**

Τω καιρώ εκείνω, ηκολούθει τω Ιησού όχλος πολύς, και συνέθλιβον αυτόν. Και γυνή τις ούσα εν ρύσει αίματος έτη δώδεκα, και πολλά παθούσα υπό πολλών ιατρών, και δαπανήσασα τα παρ ἐαυτῆς πάντα, και μηδέν ωφεληθείσα, αλλά μάλλον εις το χείρον ελθούσα ακούσασα περί του Ιησού, ελθούσα εν τω όχλω όπισθεν, ήψατο του ιματίου αυτού έλεγε γαρ· Ότι καν των ιματίων αυτού άψωμαι, σωθήσομαι. Και ευθέως εξηράνθη η πληγή του αίματος αυτής· και έγνω τω σώματι, ότι ίαται από της μάστιγος. Και ευθέως ο Ιησούς επιγνούς εν εαυτώ την εξ ύψους δύναμιν εξελθούσαν, επιστραφείς εν τω όχλω, έλεγε· Τις μου ήψατο των ιματίων; Και έλεγον αυτώ οι Μαθηταί αυτού· Βλέπεις τον όχλον συνθλίβοντά σε, και λέγεις· Τις μου ήψατο; Και περιεβλέπετο ιδείν την τούτο ποιήσασαν. Η δε γυνή, φοβηθείσα και τρέμουσα, ειδυία ο γέγονεν επ αὕτη, ήλθε και περιέπεσεν αυτώ, και είπεν αυτώ πάσαν την αλήθειαν. Ο δε είπεν αυτή· Θύγατερ, η πίστις σου σέσωκέ σε· ύπαγε εις ειρήνην, και ίσθι υγιής από της μάστιγός σου.

Δόξα: Ταις της Αθληφόρου πρεσβείαις Ελεήμον, ...

Και νυν: Ταις της Θεοτόκου πρεσβείαις Ελεήμον, ..

Προσόμοιον. Ήχος πλ. β´. Όλην αποθέμενοι. Στίχος: Ελεήμον, ελέησον με, ο Θεός, κατά το μέγα έλεός Σου και κατά το πλήθος των οικτιρμών Σου εξάλειψον το ανόμημά μου.

Μάρτυς ακατάβλητε, αμνάς Υψίστου Κλαυδία, της Αγκύρας βλάστημα, συν Τεκούση πρέσβευε καλλιπάρθενε, Φαεινή έμφρονι, Ευφρασία θεία, Ιουλία τη στερρόφρονι, Ματρώνη σώφρονι, και τη Αλεξάνδρα συνάθλοις σου, και Θεοδότω Μάρτυρι, τω Χριστώ υπέρ των υμνούντων σε, και εκδεχομένων, εύχας σου διαθέρμους προς Αυτόν, αφθόνως πάσι παρέχοντας έλεος το άμετρον.

**Ωδή ζ ´. Οι εκ της Ιουδαίας.**

Ως περίβλεπτον νύμφην, του Υψίστου Κλαυδία, σε μεγαλύνοντες, και Μάρτυρα καλλίστην, προσφεύγομεν ση σκέπη, εν δειναίς περιστάσει, και αντιλήψει θερμή, εν πάσαις βίου ζάλαις.

Σωτηρίας προς τρίβον, μονάζουσας τιμώσας, την θείαν μνήμην σου, οδήγησον Κλαυδία, Μονής σεπτού Στεφάνου, Μετεώρων πανεύφημε, σαις ικεσίαις θερμαίς, προς τον γλυκύν Νυμφίον.

Υμνωδίαις Κλαυδία, καταστέφοντες άθλουςε τους πανιέρους σουε θερμώς δεόμεθά σου· Εν Αβραάμ τοις κόλποις, και παμφώτοις σκηνώμασι, σων νεωκόρων ψυχάς, ανάπαυσον ευχαίς σου.

**Θεοτοκίον.**

Νικηφόρως τελέσαι, σους οικέτας τον βίον, Θεογεννήτρια, αξίωσον τους πίστει, προσφεύγοντας ση σκέπη, και λαμπρώς μεγαλύνοντας,σων θαυμασίων πληθύν, υπερευλογημένη.

**Ωδή η´. Τον Βασιλέα.**

Της επηρείας, του μισοκάλου Κλαυδία, απολύτρωσαι σους υμνηπόλους, ήματι μορσίμω, τω φοβερώ τοις πάσι.

Η μη δεχθείσα, αψύχοις θύσαι ειδώλοις, και πνιγείσα εν λίμνη Κλαυδία, καταξίωσόν με, Θεόν δοξάζειν μόνον.

Ρύσαι κινδύνων, τους ευλαβώς προσκυνούντας, σην αγίαν εικόνα Κλαυδία, εν Μονή Στεφάνου, του Αρχιδιακόνου.

**Θεοτοκίον.**

Ελέησόν με, Θεογεννήτορ Παρθένε, προσκυνούντα εν τοις Μετεώροις, τον Ναόν Κλαυδίας, της Μάρτυρος παρθένου.

**Ωδή θ´. Κυρίως Θεοτόκον.**

Ισχύος μονάζουσας, έμπλησον Κλαυδία, εν Μετεώροις Μονής Πρωτομάρτυρος, πανευλαβώς ανυμνούσας την θείαν μνήμην σου.

Χαρίτωσον Κλαυδία, τους εκδεχομένους σας ικεσίας προς Κτίστην τον εύσπλαγχνον, και νεοδμήτω Ναώ σου ταχύ προστρέχοντας.

Μετά του Θεοδότου, και σεπτής εξάδος, των σων συνάθλων, Κλαυδία ικέτευε, Χριστόν διδόναι την νήψιν ημίν και έλεος.

**Θεοτοκίον.**

Μητρόθεε Παρθένε, Κεχαριτωμένη, σεμνής Κλαυδίας απαύστοις δεήσεσι, σοις δούλοις πέμψον ελέη του θείου Τόκου σου.

**Άξιόν εστι.....και τα παρόντα Μεγαλυνάρια.**

Χαίροις Εκκλησίας Αγκυρανών, καύχημα το μέγα, η το θράσος αιμοδιψούς, θραύσασα τυράννου, μαχαίρα πίστεώς σου, προς τον Χριστόν Κλαυδία, τον αγαθόδωρον.

Χαίροις η ατίμωσιν της σαρκός, χάριτι φυγούσα, σου Νυμφίου εν ουρανοίς, και βυθόν της λίμνης, μετρήσασα Κλαυδία, σεμνή παρθενομάρτυς, πίστεως σέμνωμα.

Δεύτε προσκυνήσωμεν ευλαβώς, την μορφήν Κλαυδίας, καλλιμάρτυρος την σεπτήν, εν τω νεοδμήτω, αυτής Ναώ εν βράχοις, Αγίων Μετεώρων, πάντες Χριστώνυμοι.

Εύτολμε παρθένε εν απαλώ, κρύπτουσα σαρκίω, όντως φρόνημα ανδρικόν, ήθλησας Κλαυδία, στερρώς και λίμνης βάθος, δια Χριστού αγάπην, Μάρτυς εμέτρησας.

Εν Τεκούση μάρτυρι Φαεινή, Ευφρασία θεία, Αλεξάνδρα τη ευσθενεί, θεαυγεί Ματρώνη, και Ιουλία σκέπε, και φύλαττε Κλαυδία, πάντας ικέτας σου.

Φρούρει χριστομάρτυς διηνεκώς, νύμφην του Υψίστου, Προεστώσαν συν τω χορώ, των εν Μετεώροις, Μονής Στεφάνου θείου, μοναζουσών Κλαυδία, ύμνοις μελπόντων σε.

Πάσαι των Αγγέλων αι στρατιαί, Πρόδρομε Κυρίου, Αποστόλων η δωδεκάς, οι Άγιοι πάντες, μετά της Θεοτόκου, ποιήσατε πρεσβείαν εις το σωθήναι ημάς.

**Το Τρισάγιον.**

**Απολυτίκιον. Ήχος γ´. Θείας πίστεως.**

Ίον εύοσμον, της παρθενίας, και λευκάνθεμον, της αριστείας, ευωδία σων άθλων καθήδυνον, Αγκύρας εύχος τους νυν ευφημούντάς σε, Κλαυδία θεία ευτάκτοις μελίσμασιν, ως περίδοξον τω όντι παρθενομάρτυρα, και σπεύδοντας ενθέρμοις ικεσίαις σου.

**Έτερον. Ήχος πλ. α´. Τον συνάναρχον Λόγον.**

Γαλατίας ευάνδρου ευώδες κύμινον, και ευωδέστατον κρίνον, της παρθενίας Χριστώ, εαυτήν ολοσχερώς αφιερώσασαν, και δι ἀγάπησιν Αυτού, εις της λίμνης τον βυθόν, ριφείσαν χερσίν ανόμοις, Κλαυδίαν μέλψωμεν ύμνοις, αυτής πρεσβείας εκδεχόμενοι.

**Έτερον. Όμοιον.**

Χοϊκής την φυγούσαν σαρκός ατίμωσιν, Χριστού Νυμφίου ισχύϊ, του ποθεινού Ιησού, και εις λίμνης τον βυθόν ριφείσαν μέλψωμεν, πάντες Κλαυδίαν ευλαβή, δι’ αγάπην θεϊκήν, βοώντες Αγνούς συντήρει, σους υμνητάς και ατρώτους, των βελεμνών του πολεμήτορος.

Εκτενής και Απόλυσις, μεθ ἣν ψάλλομεν το εξής.

**Ήχος β´.Ότε εκ του Ξύλου.**

Ρύου κατωδύνων συμφορών, τους ανευφημούντας Κλαυδία, παρθενομάρτυς λαμπρά, πόνους μαρτυρίου σου, και της κολάσεως, της γεέννης τους σπεύδοντας, μορφήν προσκυνήσαι, σου την πανσεβάσμιον, εν φερωνύμω σου, νυν Ναώ εν Μάνδρα Στεφάνου, Αρχιδιακόνου κειμένη, εν τοις Μετεώροις, θεοδόξαστε.

Δέσποινα πρόσδεξαι, τας δεήσεις των δούλων σου, και λύτρωσαι ημάς, από πάσης ανάγκης και θλίψεως.

Την πάσαν ελπίδα μου, εις σε ανατίθημι, ω Μήτερ του Θεού, φύλαξόν με υπό την σκέπην σου.

**Δίστιχον.**

Αγαθήν προεστώσαν συν μοναζούσαις ευλόγει, Κλαυδία, Χαραλάμπης ψάλλει.

**ΧΑΙΡΕΤΙΣΜΟΙ**

**Ποίημα Θεοτέκνης Μοναχής Αγιοστεφανιτίσσης**

**Κοντάκιον. Ήχος πλ. δ´. Τη υπερμάχω.**

Της παρθενίας, την λαμπράν στολήν εφόρεσας, και τω Νυμφίω σου, Χριστώ πάνυ ηυδόκησας, καλλιπάρθενε Κλαυδία, η σεμνότατη, διο ώδευσας την τρίβον της αθλήσεως, εν Αγκύρα συν πλειάδι ομοτρόπων σου· όθεν άδω σοι· Χαίροις, Μάρτυς πολύαθλε.

Άσμασι θεηγόροις, σε γεραίρω εκ πόθου, Κλαυδία γλυκυτάτη παρθένε (γ )· και έμπροσθεν Εικόνος της σης, εν χαρά προσπίπτω ευλαβώς πάνσεμνε, αιτούμενος την χάριν σου και θείοις εγκωμίοις άδων·

Χαίρε, θρέμμα και σκέπη Αγκύρας·

χαίρε, χορδή λεπτοτάτης λύρας.

Χαίρε, του φιλτάτου Χριστού η αγαπησις·

χαίρε, μαρτυρίου δεινού επιπόθησις.

Χαίρε, εύοσμος υάκινθος εν λειμώνι εκλεκτώ·

χαίρε, ιερά κυπάρισσος εν χορώ παρθενικώ.

Χαίρε, ότι εδέξω Ασωμάτων την λάμψιν·

χαίρε, ότι εδρέψω τους καρπούς της αγνείας.

Χαίρε, τερπνά εμπνέουσα άσματα·

χαίρε, σατάν ιώσα τα τραύματα.

Χαίρε, δορκάς ευθυδρόμου πορείας·

χαίρε, φυγάς κοσμικόφρονος βίου.

**Χαίροις, Μάρτυς πολύαθλε.**

Βήμασι θείου Παύλου, επομένη Κλαυδία, παρέδωκας Χριστώ σην καρδίαν, και ηγήσω ως κόρη σοφή, τα του κόσμου τερπνά, ως πτωχά σκύβαλα, τα άνω εκζητήσασα και ψάλλουσα αεί εν οίκω·

**Αλληλούϊα.**

Γηθομένη καρδία, ως δορκάς επεπόθεις, τα νάματα Χριστού Εκκλησίας και συν άλλαις παρθένοις σεμναίς, εν Ναώ του Κυρίου αεί ώρθριζες. διο σου την ευσέβειαν, τιμώντες εν χαρά βοώμεν·

Χαίρε, δι ἧς αναπέμπονται αίνοι·

χαίρε, δι ἧς φωτιούνται παρθένοι.

Χαίρε, νεάνις η σώφρων και άμωμος·

χαίρε, του Κυρίου μυρίπνους παράδεισος.

Χαίρε, άσμα το ηδύμολπον ακοαίς των ευσεβών·

χαίρε, κλήσις επιπόθητος εν χορώ μοναζουσών.

Χαίρε, της επταφώτου λυχνίας βραχίων·

χαίρε, ομοφροσύνης ο ακλόνητος κίων.

Χαίρε, σεπτή Τεκούση υπείξασα·

χαίρε, οδόν στενήν η βαδίσασα.

Χαίρε, τερπνών κοσμικών μακρυνθείσα·

χαίρε, φωτός ουρανίου πλησθείσα.

**Χαίροις, Μάρτυς πολύαθλε.**

Δόξαν των επικήρων και ηδέα του βίου, Κλαυδία ως ουδέν ελογίσω· παιδιόθεν γαρ σθεναρώς, τον Θεόν εκποθήσασα ταχύ έσπευσας, εις παρθενώνα, άμωμε, ομού συν αδελφαίς ψυχαίς συνάδειν·

**Αλληλούϊα.**

Εμπλησθείσα εκ ζήλου, τον Χριστόν παρρησία, κηρύττεις θεοτίμητε Κόρη, και προσάγεις Κυρίω ψυχάς, εκζητούσας το θείον ευρείν έλεος, εις ας μυείς τα κρείττονα και εξ αυτών ακούεις ταύτα·

Χαίρε, κρηνίς των θείων χαρίτων·

χαίρε, τροφή των Χριστού πενήτων.

Χαίρε, σωτηρίας ψυχών η μεσίτρια·

χαίρε, εις Κυρίου νομάς οδηγήτρια.

Χαίρε, ότι Πρωτομάρτυρος εισωκίσθης τη Μονή·

χαίρε, ότι και ηυτρέπισας τον σον οίκον εν σπουδή.

Χαίρε, ότι αθρόως τα Μετέωρα σκέπεις·

χαίρε, ότι αγώνας των αζύγων διέπεις.

Χαίρε, πολλήν στοργήν η πλουτήσασα·

χαίρε, Μονήν εν Ελλάδι ζητήσασα.

Χαίρε, ο νους νουθεσίας Κυρίου·

χαίρε, ο θρους πεπτωκότων ειδώλων.

**Χαίροις, Μάρτυς πολύαθλε.**

Ζάλην εν ταις καρδίαις, των πιστών προσεπάθει, αρχέκακος βαλείν, θεοφόρε· κηρυχθέντος και γαρ διωγμού, επαρχία Αγκύρας σταθηρά έμεινας, εν πίστει Παντοκράτορος,Χριστώ τω Ιησού βοώσα·

**Αλληλούϊα.**

Ήκουσας της του Παύλου, προτροπής θεία Κόρη, τα στίγματα Κυρίου βαστάζειν, και καυχάσθαι Κλαυδία αγνή, εν Σταυρώ Ιησού του ημάς σώσαντος, Ου χάριτι ενήθλησας και νυν τιμά επαξίως ούτω·

Χαίρε, ψυχή μακαρία λίαν·

χαίρε, το κλέος των εν Αγκύρα.

Χαίρε, του τυράννου μανία η άσβεστος·

χαίρε, νεανίδων αστήρ ο χρυσάκτινος.

Χαίρε, Μάρτυς η κλεισθείσα εν ειρκτή ερεβεννή·

χαίρε, η μάστιγας δεχθείσα εν σαρκί νεανική.

Χαίρε, των Αρχαγγέλων συνοικούσα τω δόμω·

χαίρε, των Μετεώρων η αυγάζουσα λίθους.

Χαίρε, γυμνή τη πόλει βαδίσασα·

χαίρε, πολλούς αγνεία ενδύσασα.

Χαίρε, η δας νεανίδων παρθένων·

χαίρε, αμνάς καθαρά του Δεσπότου.

**Χαίροις, Μάρτυς πολύαθλε.**

Θέατρον όντως, Κόρη, εν τη πόλει εγένου, μετέχουσα παθών σου Νυμφίου· υπέστης γαρ μαστίξεις φρικτάς, φυλακήν και γυμνώσεις του σώματος, αλλ ἄτρεπτος παρέμεινας, ομού συν ταις συνάθλοις σου φωνούσα·

**Αλληλούϊα.**

Ίασπις εξαιρέτου, εμπλησθείς θείου μύρου, υπάρχουσα Κλαυδία θεόφρον, προσείλκυες ανθρώπων ψυχάς, αλήθεια λατρεύειν τον Κτίσαντα, το σύμπαν άπαν όθεν σε,γεραίρομεν και ευφημούμεν ούτω·

Χαίρε, το έαρ ομολογίας·

χαίρε, ο πύργος της καρτερίας.

Χαίρε, αθληφόρων πλειάδι ομοτροπε·

χαίρε, στεφηφόρε Κυρίου πανένδοξε.

Χαίρε, ηχηρόν παιάνισμα εις οδόν μαρτυρικήν·

χαίρε, θείον προσκλητήριον εις ισάγγελον ζωήν.

Χαίρε, ψυχοφαγούσιν ευστοργότατον όμμα·

χαίρε, των ασθενούντων ακεσώδυνον πόμα.

Χαίρε, κανών μαρτύρων ευθύγραμμος·

χαίρε, λουτρών εκπλύνων τον δείλανδρον.

Χαίρε, βαλβίς θεϊκής ενεργείας·

χαίρε, ελπίς της εμής ασθενείας.

**Χαίροις, Μάρτυς πολύαθλε.**

Καθαρά τη καρδία, κραταιά τη ανδρεία, ως χάλυψ σταθηρά εν τη πίστει, του δούναι τοις ειδώλοις τιμήν, ανένδοτος, Κλαυδία σοφή, έμεινας, διο ο άρχων έξαλλος, εν λίμνη σε εκρίπτει ψάλλουσαν·

**Αλληλούϊα.**

Λίμνης σε ανενέγκας, ο Θεόδοτος, Κόρη, και δάκρυσι συστείλας σον σκήνος, συν εξάδι παρθένων σοροίς, εις Αγκύρας την γην έθαψεν, εντίμως και εφώνησε το χαίρέ σοι· τη νικητρία·

Χαίρε, Κυρίου θεία επαίτις·

χαίρε, ειδώλων η καθαιρέτις.

Χαίρε, εν τραχήλω τον βρόχον ενεγκασα·

χαίρε, ψυχροτάτέ βυθώ ταχύ φθάσασα.

Χαίρε, σκήνωμα ατίμητον εν τη λίμνη εμβληθέν·

χαίρε, σφάγιον τω Κτίσαντι απανθρώπως το καέν.

Χαίρε, εκ Θεοδότου αφανείας σωθείσα·

χαίρε, εξ ομοδόξων την ταφήν η δεχθείσα.

Χαίρε, νεκρά την καύσιν η μείνασα·

χαίρε, σην γαίαν λαμπρώς αγιάσασα.

Χαίρε, πατρίς ανεστίων τη πίστει·

χαίρε, ελπίεςτών κρυπτών ομοδόξων.

**Χαίροις, Μάρτυς πολύαθλε.**

Μνήσθητι χριστομάρτυς, γλυκύτατη Κλαυδία, Αγάθης σου ναού Κτητορίσσης, ομού συν συνόδια αυτής, και χορηγού του Ναού σου ευπάτριδος, ούσπερ εν πόλω εύφρανον, ιδείν σε, Μήτερ, και συμψάλλειν·

**Αλληλούϊα.**

Νεοσσοίς ώσπερ άλλοις, τιθηνείς μοναστρίας, ομού συν ταις δοκίμοις παρθένοις, ανυψούσα το όμμα ψυχής, προς τον πάντων Κτίστην και Θεόν, ένδοξε, Ον Μάρτυς καθικέτευε, υπέρ των ευλαβώς σοι προσφωνούντων·

Χαίρε, έρωτι θείω τρωθείσα·

χαίρε, ψυχάς Κυρίω ζευγνύσα.

Χαίρε, δυσσεβούντος τυράννου η έκρηξις·

χαίρε, ομοφρόνων πιστών η κραταίωσις.

Χαίρε, στόμα το πληρέστατον γλυκύτατων προσευχών·

χαίρε, χάλυψ ο αλύγιστος εν πυρά των πειρασμών.

Χαίρε, των Μετεώρων ο καινότατος αίνος·

χαίρε, σων φερωνύμων ευφροσύνη και σθένος.

Χαίρε, ψυχή γενναία και εύτολμος·

χαίρε, γυνή αγνή και στερρόψυχος.

Χαίρε, αισχράς ασελγείας ρυσθείσα·

χαίρε, Χριστού της ελπίδος πλησθείσα.

**Χαίροις, Μάρτυς πολύαθλε.**

Ξέεσθε, χριστομάρτυς, απηνών εκ δημίων, και μάστιγας εκδέχεσθε άμα, Τεκούση, Ευφρασία, Φαεινή, Ματρώνη, Αλέξανδρα τε ομόφροσι, και Ιουλία σώφρονα, μεθ ων εψάλλετε τω Κτίστη·

**Αλληλούϊα.**

Όμβριζε καλλιμάρτυς, Πρωτομάρτυρος Μάνδρα, χαρίτων ουρανίων τα ρείθρα, και ποίησον σον πρώτον Ναόν, εν Ελλάδι, Κλαυδία, σεπτόν τέμενος, και ιερόν προσφύγιον, των γεραιρόντων σοι εν ευλαβεία·

Χαίρε, η άγκυρα εν τη πίστει·

χαίρε, η δότειρα ευφροσύνης.

Χαίρε, ευσεβείας τω πύργω στερέωσις·

χαίρε, της ειδώλων λατρείας εκρίζωσις.

Χαίρε, αγίου Θεοδότου αλιεία ιερά·

χαίρε, η κλήσις μαρτυρίου ως αντίδοσις λαμπρά.

Χαίρε, ότι κατεμαστίχθης δι ἀγάπην Κυρίου·

χαίρε, ότι περιεπαίχθης ως περιγέλως κόσμου.

Χαίρε, στρουθός Χριστού ο ταχύπτερος·

χαίρε, λαμπρός Μονής σου ηλίανθος.

Χαίρε, φθογγή ουρανών μελωδίας·

χαίρε, λυτήρ οφθαλμών βασκανίας.

**Χαίροις, Μάρτυς πολύαθλε.**

Προ σεπτής σου Εικόνος, ην αι χείρες παρθένων, ιστόρησαν, αγία Κλαυδία, προσπίπτοντες εν πόθω θερμοί, αμαρτάδων εξαιτούμεθα άφεσιν, και χάριν την σωτήριον, ως αν πιστώς φωνώμεν·

**Αλληλούϊα.**

Ρήματα θεοφόρα, σα θεόπνευστα χείλη, τυράννω τω ωμώ διελάλουν, και κατήλεγχον θεών των ψευδών, την τελείαν, Κλαυδία, ασθένειαν, ων νέους λάτρας ίθυνον, εις τρίβους μετανοίας του βοάν σοι·

Χαίρε, επτάδος μαρτύρων μία·

χαίρε, μορφή ημίν ερασμία.

Χαίρε, ακεστρίς υπερπλήρης ιάσεων·

χαίρε, ο ζευκτήρ θεωρίας και πράξεως.

Χαίρε, ότι αντιτέταξαι του τυράννου απειλαίς·

χαίρε, ότι και σεσίγησαι των δημίων ταις πληγαίς.

Χαίρε, ότι προσάγεις ταχυδρόμους πρεσβείας·

χαίρε, ότι διώκεις δολοπλόκον Βελίαρ.

Χαίρε, γλυκύ παρθένων οσφράδιον·

χαίρε, ναού Ασωμάτων κλέϊσμα.

Χαίρε, σπυρίς χαρισμάτων παντοίων·

χαίρε, ειδώλων τοις μύσταις κεντρίον.

**Χαίροις, Μάρτυς πολύαθλε.**

Σύντριψον των δαιμόνων, την σκοτόμαιναν, Κόρη, εν χώρω ιερώ Μετεώρων, και ποίησον σον θείον Ναόν, εν τω βράχω, Κλαυδία, γλυκύ μέλαθρον και ιατρείον άμισθον, βροτών ενθέως συμψαλλόντων·

**Αλληλούϊα.**

Τον εν κάλλει ωραίον, παρά πάντας ανθρώπους, ενζήλως αγαπήσασα μάρτυς, καθικέτευε υπέρ ημών, των πενήτων εν πίστει, αμνάς πάνσεμνε, πλουτείν ημάς εν χάριτι, τη θεία και άσμασιν υμνείν σε·

Χαίρε, Χριστόν αεί προσδοκώσα·

χαίρε, έρχου Νυμφίε· ειπούσα.

Χαίρε, Ναζωραίου θρησκείας υπερμαχος·

χαίρε, γλυκύτατη ψυχή και υπέρκαλλος.

Χαίρε, ότι έσχες στήριγμα του Κυρίου τον Σταυρόν·

χαίρε, ότι κατεπάλαισας των δαιμόνων τον εσμόν.

Χαίρε, ειδωλοφρόνων την οφρύν καθελούσα·

χαίρε, χριστομαρτύρων την ισχύν φανερούσα.

Χαίρε, βελών εχθρού ολετήριον·

χαίρε, ημών δροσώδες προσφύγιον.

Χαίρε, σφραγίς ισοβίου αγάπης·

χαίρε, πιστών εν διώξει προστάτις.

**Χαίροις, Μάρτυς πολύαθλε.**

Ύπερθεν του σου Οίκου, ιπταμένη Κλαυδία, προστάτευε χορόν των αζύγων, και συνόδευε αυτών τας ψυχάς, εν τη ώρα εξόδου, αοίδιμε, συν Ασωμάτοις, όπως αν συνάδωμεν συν σοι την υμνωδίαν·

**Αλληλούϊα.**

Φύλακας Αρχαγγέλους και σε έχομεν, Μήτερ, μεσίτριαν εν τέλει του βίου και γαρ ως Μάρτυς στερρά, το επινικον στέφος εκ Χριστού έλαβες· διο την παρρησίαν σου γεραίροντες, φωνούμέν σοι τοιαύτα·

Χαίρε, αξία κλήσεως θειας·

χαίρε, η έμπλεως της σοφίας.

Χαίρε, Μετεώρων φρουρός η ανύστακτος·

χαίρε, των αζύγων ακέστωρ ανάργυρος.

Χαίρε, όργανον του πνεύματος και ωδή Αγαπητού·

χαίρε, σμάραγδον πολύτιμε Εκκλησίας του Χριστού.

Χαίρε, ότι φυλάττεις Πρωτομάρτυρος Μάνδραν·

χαίρε, ότι στηρίξεις ευεργέτας σου οίκου.

Χαίρε, αμνάς δοξάσασα Ύψιστον·

χαίρε, λαμπάς τον βράχον φωτίζουσα.

Χαίρε, γλυκύ και φιλεύσπλαγχνον ήτορ·

χαίρε, αγίου Νυμφώνος οικήτορ.

**Χαίροις, Μάρτυς πολύαθλε.**

Χάριν την φωτοφόρον, παμφιλτάτη Κλαυδία, κατάπεμψον τοις σε προσκυνούσι, και κοσμούσιν Εικόνα την σην, εν τοις ρόδοις και τοις κρίνοις του έαρος, και πάντας καταφώτισον τα άνω εκζητείν και άδειν·

**Αλληλούϊα.**

Ψώμισόν με φιλτάτη, Χριστομάρτυς Κυρίου, φρονήματος ανδρείου τοις άρτοις, και κούφισον οδύνας ημών, σης κανδήλας τω ελαίω, πανεύφημε, ίνα ψυχή ευγνώμονι, κραυγάζωμεν προς σε τοιαύτα·

Χαίρε, Κυρίου κλυτή Αγία·

χαίρε, ειδώλοις η εναντία.

Χαίρε, φρυκτωρός των παρθένων υπέρφωτος·

χαίρε, θησαυρός της Μονής ημών άσυλος.

Χαίρε, όμμα χαριέστατον και καρδία αγαθή·

χαίρε, χώμα αναπαύσεως αγιάζουσα εν γη.

Χαίρε, του μαρτυρίου ο υψίκομος στύλος·

χαίρε, τω διαβάλω παραμόνιμος ήλος.

Χαίρε, δρυμός χαρίτων κατάσκιος·

χαίρε, εμός ψαλμός ο εγκάρδιος.

Χαίρε, σφραγίς ισοβίου αγάπης·

χαίρε, πιστών εν διώξει προστάτις.

**Χαίροις, Μάρτυς πολύαθλε.**

Ω πανένδοξε Μάρτυς, γλυκύτατη Κλαυδία, χριστόνυμφε Κυρίου Παρθένε (γ ) εκδεχθείσα οδύνων πληγάς, τας σας χείρας, τω Πλάστη ανύψωσον, εξαιτουμένη ελεος και τέλη αγαθά τοις ανυμνούσιν·

**Αλληλούϊα.**

**Δίστιχον.**

Συνοδίτις γένοιο, σεπτή Κλαυδία,

Θεοτέκνη δούλη σου και υμνητρία.

**Απολυτίκιον [Θεοτέκνης Μοναχής]. Ήχος α´. Ουράνιος χορός.**

Μαστίγων τας πληγάς, καθυπέμεινας Μάρτυς, Κλαυδία ιερά, εμπαιγμούς και ονείδη, και πνιγμόν απηνέστατον, ως παρθένος καλλίνικος· όθεν άπασα, η του Χριστού Εκκλησία, εορτάζουσα, την σην ευφρόσυνον μνήμην, ενθέως αγάλλεται.

Η/Υ ΠΗΓΗ:

Voutsinasilias.blogspot.gr

http://voutsinasilias.blogspot.gr/2010/05/18.html